Document ID: /fineweb-2-swissfilter-quality_10-filterrobots/filtered/02038.jsonl.gz/6199

Gion Antoni Derungs – Missa pro defunctis
Durant sia vita ha Gion Antoni Derungs scrit tschintg messas, l'emprima l'onn 1974, la «Missa pro defunctis». Igl è in'ovra per chor a cappella cun set parts (Requiem / Kyrie / Requiem aeternam / Domine Jesu Christe / Sanctus / Agnus Dei / Lux eterna) che sa basan sin il text liturgic. Igl è in'ovra che fascinescha era il dirigent e musicist Clau Scherrer. Tenor el imiteschia Gion Antoni Derungs cun questa musica in'orgla baselgia. I saja interessant ch'el haja imità in'orgla e laschia chantar la messa senza l'orgla. Qua pudais tadlar l'entir discurs cun Clau Scherrer:
A chaschun dal Gion Antoni Derungs festival il settember 2022 ha l'Ensemble vocal Origen preschentà la messa da mort en la baselgia son Martin a Cuira. Clau Scherrer ha dirigì. Er collavurà al concert ha l'organist Tobias Willi.
Il mais dals morts, la liturgia da Numnasontga e Di da las olmas u era la dumengia dals morts en la baselgia evangelic-refurmada ha adina puspè animà cumponistas e cumponists da scriver ovras per quest temp. In da quels è Joachim Raff.
Joachim Raff – De profundis
L'ovra sa basa sin il psalm 130 («Ord la profunditad clom jau tar tai, Signur») che tutga tar ils psalms da ricla ed è in'oraziun da morts tradiziunala. Il 1867 ha il cumponist tudestg ch'è creschì si en Svizra scrit in'ovra expressiva davart quest psalm, il «De profundis». Quella consista da sis parts: Andante / De profundis / Si iniquitates / Quia apud te / A custodia / Et ipse rediment.
En l'Artg musical sunan e chantan il Göteborgs Operaorkester ed il Karlstadt Kammarkör questa grondiusa ovra. Dasper èn era d'udir ulteriuras ovras sacralas da Joachim Raff.
Tadlai nossas pli novas registraziuns, intervistas cun cumponists ed istorgias da davant e davos ils palcs da concert.
Per pudair abunar quest podcast duvrais Vus ina software cumpatibla cun podcast u ina app. Sche Vossa app n'è betg en la glista sura, lura pudais copiar la feed URL manual en Vossa app da podcast u software.